Doležal, Andrej, minister dopravy a výstavby SR, poverený vedením Ministerstva práce, sociálnych vecí a rodiny SR (2021-03-30):
Ďakujem pekne, pán predsedajúci. Vážené panie poslankyne, páni poslanci, dovoľte mi, aby som uviedol vládny návrh zákona, ktorým sa mení a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave. Predkladaným návrhom zákona sa navrhuje prijať určité opatrenie na zníženie strát a výpadkov tržieb pre prevádzkovateľov taxislužieb, autoškôl, školiacich stredísk, pravidelnej osobnej dopravy a nákladnej cestnej dopravy počas krízovej situácie vyhlásenej v súvislosti s ochorením COVID-19. S cieľom zabezpečiť čiastočnú kompenzáciu pre dotknuté subjekty v oblasti cestnej dopravy návrh zákona vytvára legislatívny rámec pre tvorbu schém štátnej pomoci a pomoci de minimis ministerstvom. Aby sme to rozumeli, toto je návrh zákona, ktorým sa vytvárajú nástroje, aby sme vôbec pomáhať mohli. To, akou formou budeme pomáhať, aké konkrétne výzvy budú predmetom rokovania vlády Slovenskej republiky, ale dovoľte, aby som vám predstavil tú základnú filozofiu. Ten segment cestnej dopravy alebo podnikateľov z cestnej dopravy možno filozoficky rozdeliť na dve časti. Na subjekty, ktoré boli priamo dotknuté priamym zásahom štátu, to znamená, nemohli vykonávať svoju, svoju činnosť. Typicky boli obmedzené autoškoly alebo zásadným spôsobom vplyvom zatvorených hraníc a podobne obm... podobných obmedzení boli zásadným spôsobom obmedzená medzinárodná pravidelná doprava. A potom sú to segmenty, ktoré boli nepriamo zasiahnuté COVID-om, tak ako všetky ostatné časti hospodárstva, ale nebol tam priamy zásah štátu. Filozoficky aj takto chceme členiť tú pomoc. Tá prvá skupina, kde bol ten priamy zásah štátu, tam plánujeme pomáhať v duchu pomoci, ktorú spustilo ministerstvo hospodárstva ešte minulý rok. To bola pomoc vo forme príspevku na prepad tržieb. Jednalo sa o nepravidelnú zájazdovú, nepravidelné zájazdové autobusy a od tejto schémy sme sa odrazili pri tvorbe, alebo navrhujeme pomáhať aj tým, ktorí boli priamym zásahom štátu obmedzení. Čiže tam sa budeme baviť o medzinárodnej pravidelnej autobusovej doprave, bavíme sa o nedotovaných, nedotovanej medzinárodnej autobusovej dopravy, potom, samozrejme, autoškoly, vzdelávacie strediská. V tej druhej oblasti chceme kompenzovať časť nákladov, ktoré boli vynaložené v súvislosti s ochorením COVID. Sme pripravení preplácať napríklad technické, technickú kontrolu, emisnú kontrolu, resp. uvažujeme aj o kompenzácii, o jednorazovej kompenzácie v súvislosti s nárastom nákladov pre boj s ochorením, to znamená, kompenzácia na dezinfekcie, rúška a podobne. Schéma pomoci, tak ako ju budeme pripravovať, bude slúžiť na spätnú kompenzáciu za rok 2020. Počnúc marcom, končiac decembrom. A plánujeme kompenzovať minimálne aj prvý kvartál roku ’21. Toľko v prvom čítaní v krátkosti predstavená, predstavený návrh zákona. Znovu zdôrazňujem, že sa jedná nateraz o legislatívny rámec, a tá samotná forma pomoci bude určená v schéme de minimis, resp. v schéme štátnej pomoci, a konkrétne výzvy bude zverejnené až po prerokovaní vládou Slovenskej republiky. Vážené panie poslankyne, páni poslanci, na záver si vás dovoľujem požiadať o podporu pre prijatie a schválenie predloženého vládneho návrhu zákona. Ďakujem veľmi pekne.